Allt frá barnsaldri hefur borgarfulltrúinn Pawel Bartoszek haft brennandi áhuga á stjórnmálum . Pawel Bartoszek er borgarfulltrúi Viðreisnar og forseti borgarstjórnar Reykjavíkur , en flokkur hans , Viðreisn , myndar meirihluta í borgarstjórn ásamt Samfylkingunni , Pírötum og Vinstri grænum . Pawel hefur verið viðloðandi stjórnmál í þó nokkurn tíma en áður en hann var kjörinn borgarfulltrúi sat hann m.a. á Alþingi fyrir hönd Viðreisnar í eitt ár og var fulltrúi í stjórnlagaráði , auk þess sem hann sat í stjórn ungra Sjálfstæðismanna um tveggja ára skeið . Pawel segir að áhuginn á stjórnmálum hafi kviknað strax á barnsaldri . „ Ég ólst upp í Póllandi á tímum kommúnismans og þar var umhverfið mjög pólitískt . Hugtök eins og kommúnismi , kapítalismi , ríkisrekstur og einkarekstur voru mjög sterk og mikið notuð í daglegu tali í því óvenjulega hagkerfi sem ríkti á þessum tíma í Póllandi . Þegar ég var átta ára gamall og var nýfluttur til Íslands , var ég byrjaður að velta heiminum fyrir mér og á þeim tíma voru miklar breytingar í gangi hér á Íslandi og má í því samhengi nefna EESsamninginn og heilmikla einkavæðingu . Þá fór ég í fyrsta sinn til útlanda sex ára gamall , til Noregs , og þá sá maður muninn á hlutum eins og vöruúrvali og aðgang að tækni hjá þeim sem alast upp við lýðræði og kapítalisma í samanburði við þá sem alast upp við eins flokks kerfi og miðstýrðan búskap . Í kringum alþingiskosningarnar árið 1991 bjó ég til mína eigin útgáfu af spilastokk úr myndum af frambjóðendum og þáverandi þingmönnum fjögurra stærstu stjórnmálaflokkanna . Ég efast um að það séu mörg börn sem sýni pólitík slíkan áhuga , " segir Pawel kíminn og bætir við : „ Á þessum tíma datt mér þó ekki í hug að ég ætti eftir að enda á því að taka þátt í pólitík og gegna pólitískum störfum . Ég kem frá stærra ríki og hafði ekki neinar sérstakar pólitískar fyrirmyndir í kringum mig . Þar af leiðandi þótti manni nokkuð fjarstæðukennt að eiga nokkurn möguleika á að taka þátt í pólitík með beinum hætti . Ef ég hefði verið spurður á menntaskólaárunum út í hvaða starfsferil ég héldi að ég myndi leggja fyrir mig hefði ég sennilega frekar veðjað á að ég myndi verða prófessor í stærðfræði . " Meirihlutasamstarfið gengið vel Líkt og áður segir myndar Viðreisn meirihluta í borgarstjórn ásamt Samfylkingunni , Pírötum og Vinstri grænum . Þessir samstarfsflokkar Viðreisnar þykja allir halla til vinstri á meðan Viðreisn þykir frekar halla til hægri . Spurður um hvernig Viðreisn og honum sjálfum hafi gengið að koma sínum skoðunum og sjónarmiðum á framfæri í meirihlutasamstarfinu , segir Pawel það heilt yfir hafa gengið vel . „ Í meirihlutasáttmálanum var það m.a. ákveðið að fasteignaskattar á atvinnuhúsnæði myndu lækka á seinni hluta kjörtímabilsins , sem var eitt af okkar kosningaloforðum . Við í Viðreisn leggjum mikla áherslu á atvinnulífið og höfum undanfarið fundað með fólki úr atvinnulífinu til þess að kanna hvernig við getum veitt atvinnulífinu enn betri þjónustu . Við erum að endurskoða þjónustustefnu borgarinnar og vinnum að því að gera hana atvinnumiðaðri . En ég neita því ekki að það eru vissir hlutir sem hægt er að gera betur , t.d. þegar kemur að skipulagsmálum og fleiri ferlum . Það mætti stytta ferla og gera þá skýrari . Ég finn enga mótstöðu innan meirihlutans fyrir þeim áformum og er meirihlutinn sammála um að Reykjavík eigi að vera borg þar sem gott sé að stunda rekstur og flytja til . Ég myndi segja að ofangreint sé helst okkar krydd inn í meirihluta en svo eru mörg mál sem meirihlutinn er alveg sammála um og þjappar okkur saman , líkt og umhverfis - og skipulagsmál . Ákvarðanir í þessum málaflokkum munu varða landsmenn um alla framtíð og þetta eru hugsjónirnar sem binda meirihlutasamstarfið saman . " Nánar er rætt við Pawel í Viðskiptablaðinu . Áskrifendur geta nálgast blaðið undir Tölublöð , aðrir geta skráð sig í áskrift hér .